In nomine sanctæ et individuæ Trinitatis. Omnibus Ortodoxæ fidei cultoribus. Luce clarius patet humanum genus tam diabolica seductione, quam propriæ naturæ fragilitate Creatorem suum cotidie offendere, ejusque iram incessanter irritare, juxta illud Apostolicum: In multis offendimus omnes. Et si omnes, quod verum est, offendere dicit, neque cautos, ac perfectos a generalitate offendentium excludit, quanto magis nos omnino sæculares, qui Dominicorum vix præceptorum meminimus, in quorumque actibus, nichil pene nisi peccatum cognosci potest, offendere credere debemus? Multa et enim mala scienter perpetramus, et in multa ignoranter incurrimus, de quibus necessitas magna instat, ut antequam ad districti judicii tribunal duci cogamur, quomodocumque absolvi laboremus. Et quia Dominicis, et Euvangelicis verbis receptorem Prophetæ et justi, mercedem Prophetæ et justi accipere instruimur, si quem Dei servitorem, quod nomine justi sonare videtur, receperimus, aliquantulam offensarum nostrarum sarcinam leviare existimamus. Sed ne diutius in loquendo moremur, jam cœptorum intentionem ad medium deducamus. § Ego Lambertus Dei gratia Lingonensis Ecclesiæ Præsul, notum iri volo cunctis sanctæ Christianitatis filiis præsentibus, et futuris, quod Girardus Fontis-vennæ Castri Dominus, ante prædictum castrum Monasterium in honore et memoria sancti sepulchri, ac sanctæ Mariæ semper Virginis, ædificare volens, ibi Monachos, qui semper Deo serviant, locare disponit. Ad claustrum quoque et officinas, ad hortum, et horrea, et ad cuncta necessaria ipsius loci componenda, dat eis terram ab ulteriori rippa Vennæ aquæ, quæ est Lingonis venientibus ad castrum sinistra, usque ad sylvam quæ est eisdem dextera: de altera vero parte a cruce, quæ fixa est in media calmæ usque ad ipsum castrum per viam quæ ducit ad sylvam. Et quia ipsum castrum cum adjacenti terra de casamento nostræ Dioceseos noscitur esse, per laudamentum nostrum concedit sancto Mammeti commutationem prædictæ terræ apud Artionis curtem villam, quam de hereditate Geretrudis uxoris suæ contigit habere. Quam etiam terræ commutacionem pro remedio animæ meæ prædictæ laudo Ecclesiæ, ut et ipse particeps fiam elemosynæ. § Vult autem prædictus Girardus hunc locum tali conventione construere, ut in subjectione et in disciplina sancti Petri Besuensis, atque Abbatis ipsius Ecclesiæ permaneat omni tempore. Similiter quicquid ipsi loco ad præsens dat, et quicquid in futurum dederit vita comite, et cæteri quique fideles pro remedio animarum suarum voluerint inpertire, in prædicta Abbatiæ Besuensis semper subsistat ditione. § Rogat etiam me obnixe Episcopali auctoritate confirmare, ut omnium Militum defunctorum corpora, quæ ab hoc Fontis-vennæ castro ab Besuam, ut consuetudo eis est, non potuerint portari, in cymiterio istius loci a me consecrato, consuetudinaliter tumulentur. Cuncti etiam, qui intra castellatum, vel in ipso ambitu et receptu castellati mortui fuerunt, in prædicto sanctæ Mariæ cymiterio perpetua observatione sepeliantur. Cujus peticionis intencionem fidelem et devotam intelligens, libenter cum consensu omnium Archidiaconorum, et aliorum fidelium, quod poscit annuo, et confirmo, et sancto Petro Besuensi illum locum laudo; et insuper hanc litterarum Noticiam fieri jubeo; quam etiam propria manu firmo. Quam peticionis firmationem, sive conventionem, ac scriptionem, si quis perversa mente deceptus aliter mutare, aut penitus evertere exorsus fuerit, anathematis æterni, et perpetuæ maledictionis vinculo vulneratus, ac legis rectitudine convictus, centum auri libras persolvat, et quæ in ista Carta continentur, inviolata permaneant. Ego Lambertus Lingonicæ sedis Episcopus, ut sit memorabile sæculis, hanc cartam fieri jussi, et signavi. Beraldus Suessionis civitatis Episcopus signavit. Beraldus veteranus Archidiaconus et Abbas sig. Girardus Comes Fontis-vennæ sig. Bruno Archidiaconus sig. Girardus Diaconus sig. Gyrardus sig. Hugo Comes sig. Oddo Archidiaconus et Abbas sig. Wido sig. Rotgerius sig. Hugo Cappellanus sig. Item Hugo sig. Rainoldus sig. Acta publice Lingonas, anno ab Incarnatione Domini MXVIIII. Indict. II. Epacta XII. Concur. III mense Maio. Regnante Rotberto Francorum Rege. Ego Odolricus dictavi ad vicem Beraldi Cancellarii, die Jovis scripsi, et subscripsi.